
Predică la profetul Daniil şi la Susana 





Harul Sfântului Duh are bogăţie de daruri ce le revarsă din belşug; nu întârzie să-şi 
arate darurile sale când voieşte şi peste cine voieşte. Harul Sfântului Duh este ca un 
rău plin cu ape ce curg spre viaţa veşnică (loan IV, 14); nu împarte darurile lucrării 
sale în felul în care râurile îşi împart apa pe pământ. Apa din el nu seacă niciodată 
ca în râurile pământului; nu creşte, nici nu scade şi nici nu udă numai unele părți 
ale uscatului; dimpotrivă este totdeauna plin şi deajuns tuturora şi cu toate că 
revarsă din deplinătatea lui în cei care se împărtăşesc din el, totuşi nu rămâne mai 
puţin plin ci are harul tot atât de îmbelşugat şi nu cunoaşte împrăştierea şi 
împărțirea în timp. Cele nemăsurate nu pot să se măsoare cu unitățile de măsură ale 
corpurilor; ele însoțesc noblețea şi curăţenia sufletului şi apre împreună cu acestea. 


Din această pricină se găseşte când cu Samuil cel încă hrănit cu lapte (1 Împărați, |, 
15-28),când cu David pe care-l ia de la turmele de oi (| Impărați, XVI, 11), 
preferându-l pe el fraților lui, care-l dispreţuiau din pricina micei sale vârstre. 


Pe altul îl desăvârşeşte prin har la coarnele plugului, iar după aceştia pe acesta 
despre care vorbim azi, fericitul şi cu adevărat înțeleptul Daniil, pe care deşi încă 
plăpând şi tânăr l-a rânduit şi judecător al bătrânilor şi profet. Cu toate că ajunsese 
rob în acea grea captivitate, iar în loc de patrie avea Vavilonul; cu toate că părea 
nepriceput din pricina vârstrei tinere şi fără nici un sprijin din pricină că era 
înconjurat de atâtea rele, totuşi, pentru că a dat dovadă de virtute, a fost inițiat, din 
prima vârstră, în taina înţelepciunii; iar pentru că avea idei sănătoase şi temeinice, 
a fost arătat, chiar în floarea vârstrei, ca o mustrare şi judecător al acelor bătrâni şi 
înainte stătători. 


Ingăduiți-mi să mă urc puţin mai sus în timp cu predica mea, ca să vedem ce lucru 
înalt şi fericit este de a fi prietenul lui Dumnezeu. 


Când oraşul Ierusalimului a fost cucerit de asirieni, evreii au fost duşi în Vavilon. 
Printre mulți tineri, prinşi de război, se afla şi fericitul Daniil; locuia în ţara 
duşmană ca un copil uşor de disprețuit, ca un adaos mic şi neînsemnt al unui popor 
chinuit, care nici printre ai lui nu se putea remarca şi nici la duşmani nu era socotit 
ca un câştig de mare valoare, neînsemnat, fără de glorie din pricina vârstrei, din 
pricina nenorocirii; prețuit, însă numai de cel ce vede bine. Numai Dumnezeu, în 
adevăr vedea sufletul curat al tânărului, ca un mărgăritar învelit în scoicile marine 
sau ca aurul aşezat în sânurile pământului, ca o mireasă frumoasă, acoperită de 
voalurile patului nupțial. Dar când a venit timpul potrivit şi trebuia să se arate cel 
ascuns; să se facă cunoscut cel necunoscut, renumit cel dipreţuit, să strălucească 
cel ascuns în întunericul nefericirii, a fost nevoie de puţină pogorâre a Sfântului 
Duh ca cel smerit să fie mai mare decât toţi, să fie înţelept şi doveditor al celor 





ascunse, cel care nu şi-a deschis gura, cel neînvăţat, să fie judecătorul jude- 
cătorilor, să stea pe scaun de magistrate, cel care n-a fost cel puţin nici slugă la 
judecător, tânărul care răzbuna castitatea calomniată, care întoarce un popor rătăcit 
şi schimbă sentinţa fals pronunţată a unui întreg oraş. 


Aţi auzit de curând textul Scripturii şi negreşit sufletul v-a fost cuprins de mirare. 
Pentru aceea şi eu am lăsat la o parte textele citite din celelalte cărți ale Scripturii, 
toate câte psalmii ne-au cântat cu plăcere şi cu folos, toate câte ne-a sfătuit 
apostolul, toate câte ne-a legiuit Domnul ca un Stăpân în Evanghelii şi am fost 
atras spre această istorisire. 


Văd doi tineri distinşi; unul distins prin felul în care judecă, iar pe altul prin chipul 
în care este judecat; pe Daniil aplaudat din pricina hotărârii date, iar pe Susana 
încununată din pricina victoriei castităţii ei. 


Haideţi deci, dacă se poate, voi care sunteţi îndrăgostiți de faptele cele bune şi de 
virtute, să reînnoim în minte această veche judecată; să nimicim prin castitatea de 
altădată, desfrânarea mereu tânără a prezentului, înfierând bătrâneţea cu apucături 
de tânăr şi admirând tinereţea cu purtări de om bătrân. 


Bătrâni nebuni şi conducători ai poporului, care aveţi nevoie de nenumărați 
pedagogi ca să vă îndreptaţi, care uneltiţi împotriva căsătoriilor unite prin lege, 
care întindeţi curse castităţii, urzitori de viclenii, născocitori grabnici ai calomniei! 
Voi sunteţi cei care osândiţi cu buzele desfrânarea, dar excelați în adulter! Sunteţi 
doctorii altora, dar sunteţi plini de boale! Sunteţi morminte văruite (Matei, XXIII, 
27) pline pe dinăuntru de necurăţenie, dar împodobite pe dinafară. Voi sunteţi cei 
mari, care staţi în frunte pe scaunele judecătorilor; dar când voiţi să faceţi 
desfrânări vă târâţi în tufişuri şi în crânguri. Diavolul, care a introdus călcarea 
poruncii, diavolul sfătuitorul răutăţilor, râdea văzându-vă pe voi fruntaşii 
poporului, oameni de elită şi distinşi că vă târâți pe pământ ca nişte spărgători sau 
hoţi, ca să vedeţi un trup gol de femeie şi că vă ascundeaţi în tufişuri ca vulpile, 
care din locuri pline cu ierburi stufoase întind curse păsărilor domestice şi sar pe 
neaşteptate asupra păsărilor ce ciugulesc primprejur. 


Ce răutate asemănătoare celei întrebuințate de distrugătorul sufletelor omeneşti, de 
la început şi până al sfârşit! În o grădină s-a petrecut prima cădere a omului, în o 
grădină şi acum bătrânii, prin ispita şarpelui, cad din slava de conducători şi ajung 
în loc de judecători, acuzaţi, străini vieţii şi lucrători ai păcatului. În această 
grădină, însă diavolul a pus stăpânire pe bărbaţi, dar a fost biruit de femeie; la 
tânăra din Vavilon n-a găsit uşurătatea Evei. Pe bună dreptate, ar putea spune 





cineva, că din pricina Susanei, Vavilon nu înseamnă amestecare ci păzirea 
poruncilor lui Dumnezeu, păstrarea castităţii, oraş al femeii cu temperament de 
bărbat, loc de victorioasă sărbătoare. 


Dând la o parte timpul, o compar pe Susana din pricina asemănării virtuţii, cu losif 
cel curat. Pun pe această femeie cinstită alături de Iosif cel cast, pe prietena lui 
Dumnezeu alături de copilul lui Israel. Amândurora, din pricina castităţii, le pun pe 
cap una şi aceaşi cunună. Arunc la picioarele învingătorilor pe cei învinşi: la 
picioarele lui Iosif, pe egipteanca cea desfrânată, stăpâna robului cel liber; la 
picioarele Susanei pe bătrânii cei necinstiţi. 


Pe aceştia îi pun pedagogi ai castităţii;, pe una, femeilor iar pe celălalt tinereții 
bărbaților; lumini ai întregii lumi, flori ale învierii, judecători ai desfrânaţilor, 
paznici ai căsătoriilor celor legiuiţi. 


De acum înainte ne vom ocupa în predica noastră numai de această sfântă femeie. 
Iosif cel curat a fost adus aici ocazional ca un exemplu de castitate. 


Pentru că bătrânii, după socotinţa lor, aveau prada prinsă în laţ, au sărit din locul 
lor de pândă, cu gândul s-o prindă numaidecât; dar n-au găsit pe cea mai frumoasă 
căprioară fricoasă (Proverbe, V, 19), ci s-a împotrivit şi lor şi şarpelui, autorul 
celor întâmplate - căprioară este un omorâtor de şerpi şi Scriptura a găsit în chip 
fericit această imagine a animalului pentru Susana - au rugat-o, dar n-au fost auziţi,; 
au ameninţat-o, dar nu s-a temut. Amorezaţii nenorociţi, deci n-au ajuns la nici un 
rezultat; şi sunt cuprinşi de două griji foarte mari: nepotolirea poftei şi frica de a nu 
fi dovedită dorinţa lor. Urzesc calomnia, cea cu mii de capete, născocesc un alt rău 
ca să pună capăt răului şi pun la cale uciderea ca să-şi acopere desfrânarea lor. Căci 
păcătosul când cade la început în păcate trage prin acest început ca prin o funie şi 
alte fărădelegi. Faptele bune dau naştere la fapte bune, iar cele rele la cele 
asemenea. Pentru aceea şi acum fructul desfrânării odrăsleşte ucidere şi în grabă se 
adună sinedriu pentru a judeca marele păcat al femeii, se adună şi poporul având ca 
privelişte pe aceea ce trebuia judecată. 


Aceleaşi persoane sunt şi acuzatori şi judecători. S-a dat crezare când bătrâneţea a 
fost aceea care calomnia şi a fost osândită tinereţea calomniata, pentru că avea 
toate bănuielile împotriva ei. 


Poporul agitat şi cuprins de patimă, cum se întâmplă de obicei cu mulțimea 
cuprinsă de o pornire pătimaşă s-a indignat în rătăcirea lui şi este atras spre părerea 
bătrânilor. Părinţii celei osândite plângeau; bărbatul îşi jelea nenorocirea; copii 





atârnaţi de o parte şi de alta de mama lor în primejdie, scoteau strigăte de durere; 
rudele de ruşine îşi acopereau faţa. Dar “bunii judecători”, apărătorii castității au 
poruncit să o dezbrace de acoperământul cel cuviincios pe aceea ce era acoperită 
cu o haină cuviincioasă - căci Susana nici în timpul marilor nenorociri nu-şi uitase 
de ea, deoarece avea o înclinare firească de a avea o ţinută cuvincioasă - pentru ca 
cel puţin în faţa judecății să îndeplinescă faptele desfrânării, potolindu-şi pofta lor 
ruşinoasă, uitându-se la cea osândită. Au pus şi mâinile pe capul ei - simbol al 
condamnării - pângărind desfrânaţii trupul ei curat prin atingerea lor şi “bunii 
apărători” ai adevărului au pronunţat împotriva ei minciună. 


Pentru că poporul a fost amăgit, sentința era dată şi pedeapsa aproape, cea 
năpăstuită şi-a înălțat privirea spre Judecătorul judecătorilor, a făcut apel la 
Dumnezeu împotriva judecății oamenilor. A chemat tribunalul care nu greşeşte şi 
adevărul n-a întârziat. 


Scoală-ni-te deci fericite Danule şi acum în timpul acestui cuvânt, după cum ai fost 
deşteptat altă dată de Duhul şi spune şi tu: “Nevinovat sunt de sângele acesta” după 
cum a spus mai târziu şi Pilat furioşilor iudei (Matei, XXVII, 24). Cheamă poporul 
iarăşi la judecată; începe din nou judecata terminată fals; pune pe judecătorii cei 
falşi la locul lor de osândiţi. Ordinea apărătorilor să se schimbe şi să privească 
femeia la bătrâni după cum ea, cu puţin timp mai înainte, era priveliştea întregii 
cetăţi. 


Judecă, tu captivule, pe cetăţenii liberi; străinule pe băştinaşi; tânărule, pe bătrâni! 
Dă Duhului Sfânt sfânta ta gură, pentru că n-ai buze necurate, după cum spune 
Isaia despre sine dispreţuindu-se (Isaia, VI, 5); nici n-ai nevoie de serafim şi de 
cărbunele curăţitor. Desparte, cu înţelepciune, pe falşii judecători, ca nu cumva să 
dea aceleaşi răspunsuri la întrebările tale, cum s-a întâmplat în grădină cu femeia. 


Să analizăm, cu înţelepciune cele dintâi cuvinte adresate bătrânilor de prea fericitul 
tânăr! “Învechitule în zile rele ! Acum te-au ajuns păcatele pe care le făceai mai 
înainte osândind pe cei nevinovaţi şi lhberând pe vinovaţi.” Ce minune şi cât este 
de mare libertatea Duhului! Căci unde era Duhul, era libertate”. (II Corinteni, III, 
17)) 


Vedeţi din cuvintele sale, că Daniil, chiar de la început nu se teme. A pătruns în 
adâncul conştiinţei lor, a văzut grămada de păcate aşezate în sufletele lor, numai 
caută nici martori, nici dovezi ci-i cheamă cu tărie insultându-i pentru că profetul 
are scrisă pe pieptul lui sentinţa. În ce-l priveşte nici nu i-ar mai fi judecat ci i-ar fi 
pedepsit îndată. Dar ca să încredinţeze un popor neînţelept şi ca să le dovedească 





uşuratecilor judecători care n-au judecat pe temeiul adevărului, ci pe temeiul 
bătrâneţii acuzatorilor pune întrebări fiecăruia în parte şi dovedeşte minciuna lor 
din răspunsurile lor diferite. După ce a pronunţat sentinţa, n-a dat pe vinovaţi 
călăilor, ci cheamă împotriva lor pe îngerii care pedepsesc. La atât de mare 
înălțime s-a ridicat vrednicia sfinților, încât le slujesc lor puterile nevăzute. 


Ce s-a întâmplat apoi cu nelegiuiţii bătrâni? Sentința a fost schimbată. Au plecat 
luându-şi pedeapsa cu moartea şi pentru vechile lor fărădelegi şi pentru noul lor 
păcat. 


Tot Vavilonul avea pe buze minunăţia întâmplării şi înălţau cântece lui Dumnezeu, 
care face cunoscute faptele cele ascunse. Elchias a reînuinerit din pricina copilei. 
Ioachim a sărbătorit cu cântece ziua victoriei femeii sale. Copii, roade ale unei 
femei cinstite şi caste, sar împrejurul mamei lor cu figurile zâmbitoare şi Jalea lor 
plină de lacrimi li s-a schimbat în bucurie. 


Voi, popor al lui Hristos, care aţi auzit această istorie plină de evlavie şi folositoare 
de suflet, nu treceţi cu indiferență cu urechea pe lângă ea, ci să ajungă această 
întâmplare instrucție şi exmplu pentru viaţa voastră, femei, imitaţi pe Susana! 
Păstraţi-vă castitatea pentru bărbaţii voştri cum şi-a păstrat-o şi ea pentru al ei! 


Mai degrabă să suferiți să vă primejduiţi decât să mâniaţi pe Dumnezeu prin 
adulter, să faceţi de ruşine pe bărbat, să distrugeţi casele şi căminurile şi să daţi 
naştere la copii dubioşi! 


Bătrâni, urâţi pe astfel de bătrâni! Judecători, temeţi-vă de sfârşitul unor asemenea 
judecători fără de lege! Tineri, imitați pe tânărul în vârstră! Astfel fiecare vârstră să 
fie formată după modelul celor bune, toată plinătatea Bisericii să ajungă sfântă şi 
slăvită în Hristos Mântuitorul nostru, căruia se cuvine slava, puterea, cinstea 
împreună cu cel fără de început al lui Părinte, cu PreaSfântul şi de viaţă făcătorul 
Duh, acum şi pururea şi în vecii vecilor. Amin. 


(din: Asterie al Amasiei, “Omilii şi predici“, Editura Institutului Biblic şi de 
Misiune Ortodoxă, Bucureşti, 2008) 





Vechiul Testament - Istoria Susanei 


Susana, învinuită pe nedrept de doi bătrâni desfrânaţi, e osândită la moarte, 
dar Daniel o scapă 


1. În Babilon locuia un om care se numea Ioachim. 

2. EL şi-a luat femeie, al cărei nume era Susana, fiica lui Hilchia, foarte frumoasă şi 
cu frică de Dumnezeu 

3. - căci părinţii ei, drepţi fiind, îşi învăţaseră fiica după legea lui Moise. 

4. loachim era foarte bogat şi avea o frumoasă grădină , chiar alături de casă. La el 
se adunau iudeii, căci el se bucura de cinstire mai mult decât toţi ceilalți. 

5. În anul acela au fost rânduiţi să fie judecători doi bătrâni din popor, de vreme ce 
Domnul zisese că a ieşit fărădelegea din Babilon, din bătrânii judecători care pă- 
reau că ocârmuiesc poporul. 

6. Aceştia rămâneau la casa lui Ioachim, iar la ei veneau toţi cei care aveau vreo 
pricină de judecat. 

7. Când poporul pleca, la amiază, atunci ieşea şi Susana să se plimbe în grădina 
soţului ei. 

8. lar cei doi bătrâni o vedeau în fiecare zi ieşind şi plimbându-se; aşa li s-a aprins 
pofta după ea. 

9. Gândul li s-a răzvrătit, iar ochii li s-au întors în aşa fel, încât să nu vadă cerul, şi 
nici să-şi amintească de judecăţile cele drepte. 

10. Cu toate că amândoi erau răniţi de pofta pentru ea, nu şi-au spus unul altuia 
zbuciumul, 

11. fiindu-le ruşine să-şi mărturisească pofta, că adică voiau să se împreuneze cu 
ea. 

12. Şi zi după zi pândeau, cu sârguință, s-o vadă. 

13. Şi au zis unul către altul: „Să mergem acasă, că e vremea prânzului“. 

14. ŞI au ieşit şi s-au despărţit unul de altul, dar fiecare s-a întors din drum, şi iată 
că amândoi s-au pomenit în acelaşi loc. Atunci s-au întrebat unul pe celălalt care e 
pricina, şi astfel şi-au dat pe faţă pofta. Apoi, amândoi în înţelegere, au pus la cale 
o vreme când ar putea s-o afle singură. 

15. Şi a fost că-n timp ce ei pândeau o zi prielnică, ea a intrat, ca de obicei, însoţită 
de două fete; şi a dorit să se scalde în grădină, că era foarte cald. 

16. Şi nimeni nu mai era acolo, în afară de cei doi bătrâni, care se ascunseseră şi o 
pândeau. 

17. lar ea le-a zis fetelor: „Aduceţi-mi ulei şi săpun şi închideţi porțile grădinii, că 
vreau să mă îmbăiez“. 





18. lar ele au făcut aşa cum li se spusese: au închis porţile grădinii şi, ieşind pe o 
uşă lăturalnică, spre a aduce ceea ce li se poruncise, nu i-au văzut pe cei doi bătrâni 
care şedeau ascunși. 

19. Şi dacă fetele au ieşit, cei doi bătrâni s-au ridicat şi au alergat asupra ei. 

20. şi au zis: „lată, porțile grădinii sunt închise, nimeni nu ne poate vedea, iar noi 
suntem aprinşi de dragoste pentru tine; aşadar, binevoieşte şi culcă-te cu noi; 

21. iar dacă nu, vom aduce mărturie împotriva ta, cum că aici, cu tine, era un tânăr 
ŞI că de aceea le-ai trimis pe fete să plece de lângă tine“. 

22. Atunci Susana a suspinat şi a zis: „Strâmtorată sunt din toate părțile; că de voi 
face acest lucru, asta înseamnă moarte; iar dacă nu-l voi face, nu voi putea să scap 
din mâinile voastre; 

23. dar mai bine-mi este să nu fac şi să cad în mâinile voastre decât să păcătuiesc 
în faţa Domnului“. 

24. Şi a strigat Susana cu glas mare; dar şi cei doi bătrâni au strigat împotriva ei; 
25. iar unul din ei a alergat şi a deschis porțile grădinii. 

26. Când cei din casă au auzit strigătul din grădină, au alergat înlăuntru pe uşa 
lăturalnică, să vadă ce i s-a întâmplat. 

27. lar după ce bătrânii au spus ce aveau de spus, tare s-au ruşinat slugile, căci 
niciodată nu se vorbise aşa ceva despre Susana. 

28. ŞI a fost că a doua zi, când poporul era adunat la Ioachim, bărbatul ei, au venit 
şi cei doi bătrâni, plini de gânduri nelegiuite împotriva Susanei, anume s-o dea 
morții. 

29. ŞI au zis în faţa poporului: „Trimiteţi după Susana, fiica lui Hilchia, femeia lui 
Ioachim!“ Şi au trimis. 

30. lar ea a venit, împreună cu tatăl şi cu mama ei, cu copiii şi cu toate rudele. 

31. Susana era o femeie de mare gingăşie, şi tare mândră la vedere. 

32. lar acei bătrâni neruşinaţi i-au poruncit să se descopere - că era acoperită - ca 
să se sature de frumuseţea ei; 

33. iar cel ce erau lângă ea, precum şi toţi cei ce o ştiau, plângeau. 

34. Atunci cei doi bătrâni s-au ridicat în mijlocul poporului şi şi-au pus mâinile pe 
capul ei. 

35. lar ea, plângând, şi-a ridicat ochii spre cer, căci inima ei nădăjduia în Domnul. 
36. Şi au zis bătrânii: „În timp ce noi, doar noi doi, umblam prin grădină, ea a intrat 
cu două slujnice şi a închis poarta grădinii, după care slujnicelor le-a dat drumul. 
37. Atunci a venit la ea un tânăr, care fusese ascuns, şi s-a culcat cu ea. 

38. Noi, fiind în colţul grădinii şi văzând nelegiuirea, am dat fuga la ei. 

39. Şi dacă i-am văzut împreunându-se, pe bărbat nu l-am putut ţine, că era mai 
tare decât noi şi a deschis poarta şi a fugit. 

40. Pe ea însă am prins-o şi am întrebat-o cine era tânărul, dar ea n-a vrut să ne 
spună. Pe acestea le mărturisim“. 





41. Adunarea le-a dat lor crezare, ca unora ce erau bătrâni şi judecători ai popo- 
rului; şi au osândit-o la moarte. 

42. Atunci Susana a strigat cu glas mare şi a zis: „Dumnezeule Cel Veşnic, Tu, Cel 
ce le ştii pe cele ascunse, Tu, care cunoşti toate lucrurile mai înainte ca ele să fi 
fost făcute, 

43. Tu ştii că au născocit mărturie mincinoasă împotriva mea; şi, iată, eu urmează 
să mor fără să fi făcut nimic din ceea ce oamenii aceştia au scornit împotriva 
mea...“. 

44. lar Domnul i-a auzit glasul. 

45. Şi-n timp ce o duceau la moarte, Dumnezeu a trezit duhul cel sfânt al unui 
tânăr cu numele de Daniel; 

46. iar acesta a strigat cu glas mare: „Curat sunt eu de sângele acesta!“ 

47. Atunci întregul popor s-a întors cu faţa către el şi a zis: „Ce înseamnă cuvintele 
acestea pe care le-ai spus? 

48. lar el, stând în mijlocul lor, a zis: „Oare atât de nebuni sunteţi voi, fii ai lui 
Israel, să osândiți pe această fiică a lui Israel fără nici o cercetare şi fără să fi 
cunoscut adevărul?... 

49. Întoarceţi-vă la judecată, căci mărturie mincinoasă au adus împotriva ei!“ 

50. Şi tot poporul s-a întors degrabă, iar bătrânii 1-au zis: „Vino, şezi între noi şi 
spune-ne; că ţie ţi-a dat Dumnezeu vrednicia unui bătrân“. 


51. Atunci Daniel le-a grăit: „Pe aceştia doi despărţiţi-i unul de celălalt, iar eu îi 
voi cerceta“. 


52. Şi după ce i-au despărțit, el a chemat pe unul din ei şi l-a întrebat: „Tu, cel 
învechit în rele, acum te-au ajuns păcatele pe care le făceai înainte; 

53. că făceai judecăţi strâmbe, învinuind pe cei nevinovaţi şi eliberând pe cei 
vinovaţi, împotriva a ceea ce a zis Domnul: «Pe cel nevinovat şi pe cel drept să nu- 
| ucizi»; 

54. acum, dacă tu ai văzut-o, spune-mi: Sub care copac i-ai văzut pe ei împreună?“ 
Iar el a zis: „Sub mesteacăn“. 

55. Daniel a zis: „Foarte bine; ai minţit împotriva capului tău; căci, chiar acum, în- 
gerul lui Dumnezeu a primit porunca lui Dumnezeu să te spintece în două“. 

56. Şi, punându-l deoparte, a poruncit să fie adus celălalt, căruia i-a zis: „Iu, 
sămânță a lui Canaan, nu a lui luda, frumuseţea te-a înşelat şi pofta ţi-a stricat 
inima; 

57. aşa făceai cu fetele lui Israel, care, de frică, se împreunau cu voi; dar fiica lui 
Iuda nu v-a răbdat nelegiuirea. 

58. Spune-mi acum: „Sub care copac i-aţi prins?“ lar el a zis: „Sub arțar“. 

59. Şi i-a zis Daniel: „Foarte bine; şi tu ai minţit împotriva capului tău; căci îngerul 
lui Dumnezeu aşteaptă cu sabia să te spintece în două, încât pe amândoi să vă 
nimicească“. 





60. Atunci toată adunarea a strigat cu glas mare şi L-a binecuvântat pe Dumnezeu, 
Care îi scapă pe cei ce nădăjduiesc în EI. 

61. Şi s-au ridicat împotriva celor doi bătrâni pe care Daniel îi dovedise, prin chiar 
cuvintele lor, că mărturisiseră strâmb; 

62. şi, după legea lui Moise, le-au făcut aşa cum aceia, în răutatea lor, gândiseră să 
facă împotriva aproapelui: i-au ucis. Aşa a fost mântuit sângele nevinovat, în chiar 
ziua aceea. 

63. lar Hilchia şi soția sa L-au lăudat pe Dumnezeu pentru Susana, fiica lor, 
împreună cu loachim, bărbatul ei, şi cu toate rudele ei, pentru aceea că în ea nu s-a 
aflat nimic necinstt. 

64. Începând din ziua aceea, mare a devenit Daniel în ochii poporului. 





